Nykyistä vahvempien alkoholien myynnin siirtyminen Alkoista ruokakauppoihin, kioskeihin ja huoltamoille johtaisi lainlaatijan mukaan hintojen halpenemiseen jopa puolella nykyisestä – ainakin alkoholien erikoistarjousmyynnissä. Siitä taas seuraa lakiluonnoksen mukaan myynnin ja kulutuksen kasvua, mistä taas on omat seurauksensa.

Lausunnoille lähteneen alkoholilain kokonaisuudistuksen lakiluonnokseen on kirjattu runsaasti vaikutuksia, joita seuraa, jos A-olut, vahvemmat siiderit ja long drink -juomat siirtyvät muutoksessa Alkoista noin 5 500 kauppaan, kioskiin ja huoltamolle.

Sosiaali- ja terveysministeriössä valmistellun lakiluonnoksen mukaan on varmaa, että uudistuksen toteutuessa alkoholijuomien kokonaismyynti eli -kulutus lisääntyisi 5–6 prosenttia ja samalla kulutus väkevöityy.

Lakiluonnoksen mukaan alkoholin suurkuluttajien määrä kasvaa ja aiempien kokemusten perusteella alkoholikuolemat lisääntyvät vähintään 100–150:lla. Alkoholisairauksiin ja alkoholimyrkytyksiin kuolee Suomessa vajaat kaksituhatta ihmistä vuosittain.

Lasten raitistuminen pysähtyy

Lainlaatijan mukaan myös lasten mahdollisuudet hankkia uusia alkoholijuomasekoituksia helpottuisivat merkittävästi. Lasten alkoholinkäytön aleneva suuntaus voi vähintään pysähtyä, varoitetaan luonnoksessa.

Poliisin kiireet lisääntyvät alkoholiuudistuksen seurauksena etenkin viikonloppuina ja pikkutunneilla. Lakiluonnoksen mukaan alkoholin käytön kasvu lisäisi poliisin hälytystehtäviä ja pahoinpitelyt lisääntyisivät.

Pitkäripaisia suljetaan

Lakiuudistuksen ansiosta päivittäistavarakaupan alkoholimyynti nousee noin sadalla miljoonalla eurolla, mikä on lakiluonnoksen mukaan pois Alkon myynnistä.

Arvion mukaan Alkon litramyynti pienenee noin 13 prosenttia. Lakiluonnoksen mukaan vähennyksellä on merkittävä vaikutus Alkon myymäläverkostoon ja henkilöstömäärään. Käytännössä se tarkoittaa myymälöiden sulkemisia ja henkilöstövähennyksiä.

Lakiluonnos alkoholilain kokonaisuudistukseksi lähti tänään lausunnoille. Eduskuntaan sen on määrä ehtiä kevätkaudella.